Выдатнае свята падарылі беларускія дудары пад канец вясны. 30 мая прайшоў Фестываль сярэднявечнай і фальклорнай музыкі “Дударскі фэст-2015”, што ладзіцца з 1992 года (з 2006-га — штогод). Арганізатарам яго, як зрэшты і многіх папярэдніх фестываляў, з’яўляецца дудар Зміцер Сасноўскі. Мэта ж падзеі — раскрыць невядомыя старонкі беларускай культуры і паказаць дуду ва ўсім ейным харастве (дарэчы, акрамя дудаў, нашы майстры вырабляюць таксама шведскія “sakspipa” і нямецкія “dudelzak”).